Forskrift om gravplassvedtekter, Senja kommune, Troms fylke

Fastsatt av Senja kirkelig fellesråd, Senja kommune 17.04.2024 med hjemmel i lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt, § 8 første avsnitt og § 14 første avsnitt og forskrift til lov om gravplasser, kremasjon og gravferd av 10. januar 1997 nr. 16 (gravplassforskriften) § 15a fjerde avsnitt.

Godkjent av Statsforvalteren i Vestfold og Telemark 05.05.2025 jf. lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt.

§ 1. Definisjoner

Gravplassmyndighet: Senja kirkelig fellesråd.

Festet grav: Grav som det er inngått eller fornyet festeavtale for.

Festet gravsted: Flere kistegraver som er festet sammen.

Ordinær urnegrav: Grav til askeurne med plass til fire urner.

Urnegrav i minnelund: Grav til askeurne i minnelund med plass til én urne.

Kistegrav: Grav som ivaretar forskriftens krav til størrelse for gravlegging av kister. I en kistegrav kan det også gravlegges urner.

Fredningstid: Tidsrom fra siste gravlegging til graven kan tas i bruk igjen til ny gravlegging.

Festetid: Tiden det er avtalt å feste en grav for.

Gravansvarlig: Den som er ansvarlig for en tilvist grav.

Fester: Den som står som part i en festeavtale.

Anonym minnelund: Gravfelt for anonyme graver. Feltet kan ha et felles minnesmerke uten opplysninger om hvem som er gravlagt.

Navnet minnelund: Gravfelt med felles minnesmerke med navn og data på de som er gravlagt der.

# § 2. Ferdsel på gravplassene

Besøkende skal så vidt mulig ferdes gående, jf. gravplassforskriften § 9 annet avsnitt.

All kjøring skal skje ekstra hensynsfullt.

# § 3. Gravplasstilhørighet

Avdøde personer bosatt innen kommunen skal som hovedregel begraves på den gravplassen de sokner til. Dersom det er plass, kan avdøde gravlegges på annen gravplass i kommunen.

De har rett til fri grav dersom graven er tilvist. Retten til utvidet frigravsperiode er nærmere regulert i gravplassforskriften § 16 første avsnitt og gravplassforskriften § 18 andre avsnitt.

Avdøde personer som på grunn av sykdom eller alderdom har bodd i en annen kommune mot slutten av livet, betraktes på samme måte som kommunens egne innbyggere og har rett til fri grav dersom graven er tilvist.

Avdøde personer fra andre kommuner kan gravlegges i kommunen mot at kostnadene ved gravferden og avgift som ved feste av grav betales.

# § 4. Fredningstid

Fredningstiden for kistegraver er minst 40 år.

Fredningstiden for urnegraver er minst 20 år.

Fredningstiden gjelder for alle gravlegginger, også i festet grav.

# § 5. Stenging for kistegravlegging

Finnfjordbotn gamle, Senjahopen, Skaland, Skarsletta og Tranøy gravplass er stengt for (ny) kistegravlegging. Reserverte festegraver (som er ubrukt), kan likevel benyttes til gravlegging. Urner kan uansett nedsettes på eksisterende graver.

# § 6. Feste av grav med mer

Når kistegrav skal tas i bruk, er det anledning til å feste en grav ved siden av, og etter søknad til gravplassmyndigheten for en ekstra grav i tillegg når behovet tilsier det. Disse gravene utgjør da ett gravsted.

Når festetiden/ fredningstiden er ute, kan graven/ gravstedet festes for nye 20 år.

Ved bruk av ordinær urnegrav, kan det ikke festes en grav ved siden av.

Ved feste av grav ved siden av den kistegraven som tas i bruk (reservert), betales det festeavgift for 10 år av gangen inntil graven ved siden av er tatt i bruk.

Når det er gått 60 år etter siste gravlegging, kan festet ikke fornyes uten etter spesielt samtykke fra gravplassmyndigheten. I god tid før festetiden er ute skal festeren varsles.

Er festet ikke blitt fornyet innen seks måneder etter forfall, faller graven eller gravstedet tilbake til gravplassen.

Innbetalt festeavgift betales kun tilbake hvis tilbakebetaling følger av bindende rettsregler eller det foreligger særlige grunner.

Ingen kan gravlegges i en grav uten gravansvarliges eller festerens samtykke. Dersom gravansvarliges eller festerens samtykke til bruk av grav ikke kan innhentes, kan gravplassmyndigheten ta avgjørelse om gravlegging.

Fester plikter å melde adresseforandring.

# § 7. Grav og gravminne

Ved åpning av grav kan jord legges på omkringliggende graver og gravutstyr midlertidig flyttes. Gravplassmyndigheten sørger for istandsetting igjen og vil dertil sørge for at graven blir planert og tilsådd med gress etter gravlegging. Montering av gravminne kan først skje etter at gravplassmyndigheten har godkjent gravminnet og merket stedet der det skal stå. Det kan ikke settes opp tidligere enn 6 måneder etter gravlegging av kiste. Gravminne på urnegrav kan settes opp umiddelbart etter urnenedsettelsen. Gravminnet skal bare monteres på frostfri jord, samt på jord som det ikke har vært gravd i (på stødig grunn). I påvente av gravminne ordner gravplassmyndigheten med et merke hvor avdødes navn settes på.

På nytt, festet gravsted plasseres gravminnet i bakkant av den første graven som tas i bruk, og sentreres på gravstedet etter neste gravlegging.

§ 7. Grav og gravminne

Ved åpning av grav kan jord legges på omkringliggende graver og gravutstyr midlertidig flyttes. Gravplassmyndigheten sørger for istandsetting igjen og vil dertil sørge for at graven blir planert og tilsådd med gress etter gravlegging. Montering av gravminne kan først skje etter at gravplassmyndigheten har godkjent gravminnet og merket stedet der det skal stå. Det kan ikke settes opp tidligere enn 6 måneder etter gravlegging av kiste. Gravminne på urnegrav kan settes opp umiddelbart etter urnenedsettelsen. Gravminnet skal bare monteres på frostfri jord, samt på jord som det ikke har vært gravd i (på stødig grunn). I påvente av gravminne ordner gravplassmyndigheten med et merke hvor avdødes navn settes på.

På nytt, festet gravsted plasseres gravminnet i bakkant av den første graven som tas i bruk, og sentreres på gravstedet etter neste gravlegging.

# § 8. Plantefelt

Foran gravminnet er det anledning til å opparbeide et plantefelt i høyde med bakken omkring. Det må ikke være bredere enn gravminnets bredde, men kan i alle tilfeller være opp til 60 cm bredt. Det kan ikke stikke lengre fram enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

I plantefeltet er det anledning til å sette ned dekorgjenstander og sorguttrykk, så lenge de ikke er til sjenanse, gjør driften av gravplassen vanskelig (åpning av grav, gressklipping, o.l.), eller utgjør en brannfare i kombinasjon med tenning av lys, jf. neste avsnitt.

Det frarådes bruk av stearinlys, fakkelbokser o.a. på graver. Dekorgjenstander av plast, steinfigurer, eller annen løs pynt i plantefeltet er ikke tillatt.

Elektriske lykter og lys må være tilstrekkelig festet, f.eks. med jordspyd, eller ha en egenvekt som gjør at de ikke kommer på avveie.

Lys og andre løse dekorgjenstander skal fjernes etter bruk.

Det er anledning til å ramme inn plantefeltet med delt steinkant eller bedplate som flukter med terrenget omkring. Bedplate og fundament for gravminne skal ikke henge sammen.

Dersom det ikke er aktuelt å ha plantefelt, skal det være gressbakke på alle sider av gravminnet.

Det er ikke anledning til å ramme inn graven med hekk eller andre materialer.

# § 9. Plantemateriale

Planter, kranser og liknende materiale som brukes ved gravferd eller ved pynting av grav og som ender som avfall, skal så langt som mulig være kompostérbart.

# § 10. Stell av grav

Enhver gravansvarlig eller fester har rett og plikt til å stelle den graven vedkommende har ansvar for. Plantefelt som ikke beplantes eller stelles skal tilsåes av gravansvarlig eller fester, eller bli tilsådd av gravplassmyndigheten.

Gravansvarlig eller fester plikter å holde gravminnet sikret og i forsvarlig stand.

Gravansvarlig eller fester kan inngå avtale med kirkelig fellesråd, eller den som gis tillatelse til det etter § 13, om beplantning og stell av grav. Slik avtale fritar ikke gravansvarlig eller fester for det ansvar vedkommende har etter de til enhver tid gjeldende bestemmelser.

# § 11. Navnet minnelund

Ved gravlegging i navnet minnelund påføres navn og data til avdøde på navneplate på felles minnesmerke fastsatt av gravplassmyndigheten.

Graver i navnet minnelund kan festes etter fredningstidens utløp på lik linje med andre graver på gravplassen.

I navnet minnelund kan det festes en grav i tillegg (reservering) når en grav tas i bruk, mot at det betales en festeavgift fra det tidspunkt første grav tas i bruk. Ved feste av grav i tillegg, vil ikke nødvendigvis gravene komme ved siden av hverandre, men som navneplater ved siden av hverandre.

Avgift for bruk av navnet minnelund betales fra det tidspunktet graven tas i bruk.

Gravplassmyndigheten har ansvar for felles beplantning og stell i minnelunden. Det er ikke anledning til å opparbeide eget plantefelt for grav i minnelund. Det kan legges ned blomster og tennes gravlys, så lenge dette er innenfor gjeldende regler om brannvern, på sted anvist av gravplassmyndigheten.

# § 12. Bårerom

Gravplassmyndigheten stiller bårerom til disposisjon for den som sørger for gravferden (jf GL § 9), og skal bare brukes til oppbevaring av den døde. Ingen har adgang uten tillatelse. Syning kan bare finne sted etter samtykke fra den som sørger for gravferden, og er de ansatte uvedkommende.

# § 13. Næringsvirksomhet

Næringsdrivende som ønsker å drive virksomhet på gravplassen skal innhente tillatelse fra gravplassmyndigheten. Tillatelsen kan tilbakekalles dersom vedkommende ikke retter seg etter de regler som gjelder. Slik virksomhet kan bare omfatte montering, sikring og vedlikehold av gravminner og beplantning og stell av graver.

# § 14. Arbeid på gravplassene

Anleggs- og vedlikeholdsarbeid skal skje hverdager mellom kl. 07.00 - 22.00 og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller i bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

# § 15. Dispensasjon fra vedtektene

Gravplassmyndigheten kan i særlige tilfeller og innenfor rammen av gravplassloven og gjeldende forskrifter fravike §§ 6, 7, 8 i vedtektene.

# § 16. Ikrafttredelse og opphevelse av eldre vedtekter

Forskriften trer i kraft 30 dager fra kunngjøring i Norsk Lovtidend. Fra samme tid oppheves tidligere vedtak av 04.06.2019 om [Vedtekter for gravplassene i Senja kommune, Troms fylke.](https://lovdata.no/forskrift/2017-06-06-794)